CELEX: 32021D2312
Language: lt
Date: 1638835200000
Title: Komisijos sprendimas (ES) 2021/2312 2021 m. gruodžio 7 d. dėl ilgalaikės nacionalinės pagalbos žemės ūkiui Suomijos šiauriniuose regionuose schemos (pranešta dokumentu Nr. C(2021) 8773) (Tekstas autentiškas tik suomių ir švedų kalbomis)

2021 12 28   
               
               
                  LT
               
               
                  Europos Sąjungos oficialusis leidinys
               
               
                  L 464/1
               
            
         KOMISIJOS SPRENDIMAS (ES) 2021/2312
         2021 m. gruodžio 7 d.
         dėl ilgalaikės nacionalinės pagalbos žemės ūkiui Suomijos šiauriniuose regionuose schemos
         
            
               (pranešta dokumentu Nr. C(2021) 8773)
            
         
         (Tekstas autentiškas tik suomių ir švedų kalbomis)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į Austrijos, Suomijos ir Švedijos stojimo į Europos Sąjungą aktą, ypač į jo 142 straipsnį,
         kadangi:
         
                     (1)
                  
                  
                     Sprendimu 95/196/EB (1) Komisija patvirtino ilgalaikės nacionalinės pagalbos žemės ūkiui Suomijos šiauriniuose regionuose schemą (toliau – Šiaurės šalių pagalbos schema), apie kurią Suomija pranešė pagal Stojimo akto 143 straipsnį, siekdama, kad ji būtų patvirtinta pagal Stojimo akto 142 straipsnį; Sprendimas 95/196/EB pakeistas 2009 m. balandžio 30 d. Komisijos sprendimu C(2009) 3067 (2). Tas sprendimas buvo pakeistas Komisijos sprendimu (ES) 2018/672 (3);
                  
               
                     (2)
                  
                  
                     kadangi Suomijai suteiktas leidimas įgyvendinti Sprendime (ES) 2018/672 nurodytą Šiaurės šalių pagalbos schemą nustoja galioti 2021 m. gruodžio 31 d., reikia priimti naują sprendimą;
                  
               
                     (3)
                  
                  
                     Stojimo akto 142 straipsnyje nurodyta ilgalaikė nacionalinė pagalba skirta užtikrinti, kad Komisijos nustatytuose šiauriniuose regionuose būtų išsaugota žemės ūkio veikla;
                  
               
                     (4)
                  
                  
                     atsižvelgiant į Stojimo akto 142 straipsnio 1 ir 2 dalyse nurodytus veiksnius, nacionalinė pagalba pagal tą straipsnį turėtų apsiriboti regionais, esančiais šiauriau 62-osios lygiagretės arba greta jos, kuriuos veikia panašios klimato sąlygos, dėl kurių itin sudėtinga vykdyti žemės ūkio veiklą. Susijusiu administraciniu vienetu turėtų būti laikoma savivaldybė (kunta), įskaitant tokiose vietovėse savivaldybių supamas kitas savivaldybes, net jei jos neatitinka tų pačių reikalavimų;
                  
               
                     (5)
                  
                  
                     kad schemą būtų lengviau administruoti ir derinti ją su parama, teikiama pagal Europos Parlamento ir Tarybos reglamentus (ES) Nr. 1305/2013 (4) ir (ES) Nr. 1307/2013 (5) bei nacionalinės pagalbos schemas, tikslinga į vietoves, kurioms teikiama pagalba pagal šį sprendimą, įtraukti tas pačias savivaldybes, kaip ir savivaldybes, priklausančias vietovei, kurios ribos 2014–2020 m. žemyninės Suomijos kaimo plėtros programoje nustatytos pagal Reglamento (ES) Nr. 1305/2013 32 straipsnio 2 dalies antrą pastraipą;
                  
               
                     (6)
                  
                  
                     ataskaitinis laikotarpis, pagal kurį turi būti vertinamas žemės ūkio gamybos vystymasis ir bendros pagalbos dydis, remiantis turima nacionaline statistika, turėtų likti tas pats, kaip nurodyta Sprendime (ES) 2018/672, ir žemės ūkio produktų gamybos atveju apimti 1991, 1992 ir 1993 m.;
                  
               
                     (7)
                  
                  
                     pagal Stojimo akto 142 straipsnį bendros teikiamos pagalbos sumos turėtų pakakti žemės ūkio veiklai išsaugoti šiauriniuose Suomijos regionuose, tačiau bendra teikiama pagalba negali viršyti bendro pagalbos dydžio, nustatyto ataskaitiniam laikotarpiui iki stojimo. Todėl, nustatant didžiausią leistiną pagalbos dydį pagal tą straipsnį, būtina atsižvelgti į pagalbą pajamoms pagal bendrą žemės ūkio politiką. Remiantis 2020 m. duomenimis, didžiausia nustatoma metinė pagalbos suma turėtų būti 574,5 mln. EUR, apskaičiuota kaip vidurkis 6 metų laikotarpiui nuo 2022 m. sausio 1 d. iki 2027 m. gruodžio 31 d.;
                  
               
                     (8)
                  
                  
                     didžiausias metinės pagalbos sumos vidurkis turėtų būti padalytas į gyvulininkystės, augalininkystės ir kitos Šiaurės šalių pagalbos kategorijas. Karvių pieno gamybos atveju reikėtų nustatyti atskirą didžiausią vidutinę metinės pagalbos sumą, kurios pakanka gamybai šiauriniuose Suomijos regionuose išlaikyti;
                  
               
                     (9)
                  
                  
                     pagalba turėtų būti suteikiama kasmet remiantis gamybos veiksniais (tokiais kaip sutartiniai ūkiniai gyvūnai ir hektarų skaičius) neviršijant šiame sprendime nustatytų bendrų ribų;
                  
               
                     (10)
                  
                  
                     pagalba už šiaurinius elnius turėtų būti suteikiama už gyvūno vienetą ir apsiriboti tradiciniu šiaurinių elnių skaičiumi šiauriniuose Suomijos regionuose. Miško uogų ir grybų sandėliavimo atveju turėtų būti leidžiama išmokėti pagalbą už produkto kg, o pieno ir mėsos transportavimo ir būtiniausių paslaugų, susijusių su gyvulininkyste, atveju – pagal patirtas išlaidas, atskaičiavus visas kitas su tomis išlaidomis susijusias viešojo sektoriaus išmokas;
                  
               
                     (11)
                  
                  
                     siekiant skatinti veiksmingą pieno gamybą, pagalbą už karvių pieną turėtų būti leidžiama išmokėti už pieno kg;
                  
               
                     (12)
                  
                  
                     siekiant greitai reaguoti į žemės ūkio produkcijos kainų svyravimus ir išsaugoti žemės ūkio veiklą šiauriniuose Suomijos regionuose, tikslinga leisti Suomijai kiekvienais kalendoriniais metais nustatyti kiekvienam tam tikros pagalbos kategorijos sektoriui ir kiekvienam gamybos vienetui teikiamos pagalbos sumą;
                  
               
                     (13)
                  
                  
                     dėl to Suomija turėtų diferencijuoti pagalbą savo šiauriniuose regionuose ir nustatyti metines pagalbos sumas atsižvelgdama į gamtinių kliūčių sunkumą ir kitus objektyvius, skaidrius ir pagrįstus kriterijus, susijusius su Stojimo akto 142 straipsnio 3 dalies trečioje pastraipoje išdėstytais tikslais, kurie yra: išsaugoti tradicinę pirminę gamybą ir perdirbimą, visų pirma tinkamą plėtoti atitinkamų regionų klimato sąlygomis, gerinti žemės ūkio produktų gamybos, pardavimo ir perdirbimo struktūras, lengvinti tokių produktų realizavimą ir užtikrinti aplinkos apsaugą ir kraštovaizdžio išsaugojimą;
                  
               
                     (14)
                  
                  
                     kad išmokos per kalendorinius metus būtų reguliarios, Suomijai turėtų būti leidžiama išmokėti pagalbą už konkrečius metus išmokant pradiniais kelių gamybos veiksnių ir gamybos vienetų skaičiavimais pagrįstą avansą ir išmokėti pieno gamybos pagalbą mėnesinėmis dalimis, apskaičiuotomis remiantis faktine gamyba;
                  
               
                     (15)
                  
                  
                     reikėtų vengti kompensacijos gamintojams permokų: nepagrįstai išmokėtos išmokos turėtų būti susigrąžinamos iki kitų metų birželio 1 d.;
                  
               
                     (16)
                  
                  
                     kaip numatyta Stojimo akto 142 straipsnio 3 dalyje, pagal šį sprendimą suteikta pagalba neturėtų didinti bendros gamybos, palyginti su tradiciniu gamybos lygiu toje vietovėje, kuriai taikoma Šiaurės šalių pagalbos schema;
                  
               
                     (17)
                  
                  
                     todėl būtina nustatyti kiekvienos pagalbos kategorijos didžiausią metinį reikalavimus atitinkančių gamybos veiksnių skaičių, įskaitant atskirą didžiausią sumą už pieninių karvių skaičių, kuri turi būti tokia pat, kaip ataskaitiniais laikotarpiais, arba mažesnė;
                  
               
                     (18)
                  
                  
                     apskaičiuojant pieninių karvių skaičių, reikėtų atsižvelgti į gamybos kiekio pokyčius pagal konkretų gamybos veiksnį nuo ataskaitinių laikotarpių pradžios. Todėl Sprendimu (ES) 2018/672 nustatytas didžiausias reikalavimus atitinkančių pieninių karvių skaičius;
                  
               
                     (19)
                  
                  
                     šiaurinių elnių veisimo, perdirbimo ir pardavimo pagalba turėtų būti teikiama siekiant išvengti kompensacijos permokos, susijusios su pagalba, teikiama pagal Europos Parlamento ir Tarybos reglamento (ES) Nr. 1308/2013 (6) 213 straipsnį;
                  
               
                     (20)
                  
                  
                     kalbant apie augalų auginimą, kad skirtingi gamybos sektoriai galėtų lanksčiai naudoti žemės ūkio paskirties žemę, didžiausias leistinas augalininkystei skirtas plotas turėtų būti 944 300 ha, iš kurių ne daugiau kaip 481 200 ha gali sudaryti pievos;
                  
               
                     (21)
                  
                  
                     nustatytas atskiras didžiausias leistinas šiltnamių produkcijai skirtas plotas turėtų būti 203 ha; šis plotas atitinka įprastą gamybos plotą Suomijos šiauriniuose regionuose;
                  
               
                     (22)
                  
                  
                     jei konkrečios kategorijos gamybos veiksnių skaičius viršija didžiausią skaičių konkrečiais metais, reikalavimus atitinkančių gamybos veiksnių skaičius turėtų būti sumažinamas atitinkamu gamybos veiksnių skaičiumi kalendoriniais metais, einančiais po kalendorinių metų, kuriais buvo viršytas didžiausias skaičius;
                  
               
                     (23)
                  
                  
                     pagal Stojimo akto 143 straipsnio 2 dalį Suomija turi teikti Komisijai informaciją apie pagalbos įgyvendinimą ir jos poveikį. Kad būtų galima geriau įvertinti ilgalaikį pagalbos poveikį ir siekiant nustatyti vidutinį 6 metų pagalbos dydį, tikslinga pranešti apie pagalbos socialinį ir ekonominį poveikį ir teikti metines ataskaitas, kuriose būtų nurodyta finansinė ir kita su įgyvendinimu susijusi informacija, būtina siekiant užtikrinti šiame sprendime nustatytų sąlygų laikymąsi;
                  
               
                     (24)
                  
                  
                     Suomija turėtų užtikrinti, kad būtų imamasi tinkamų pagalbos gavėjų atžvilgiu taikomų kontrolės priemonių. Siekiant užtikrinti tų priemonių veiksmingumą ir schemos įgyvendinimo skaidrumą, tos kontrolės priemonės turėtų būti kuo labiau suderintos su priemonėmis, taikomomis pagal bendrą žemės ūkio politiką;
                  
               
                     (25)
                  
                  
                     kadangi Šiaurės šalių pagalba yra glaudžiai susijusi su kitomis paramos priemonėmis žemės ūkio, kaimo plėtros ir miškininkystės srityse pagal pasiūlymą dėl Europos Parlamento ir Tarybos reglamento, kuriuo nustatomos valstybių narių pagal bendrą žemės ūkio politiką rengtinų strateginių planų (BŽŪP strateginių planų), finansuotinų iš Europos žemės ūkio garantijų fondo (EŽŪGF) ir iš Europos žemės ūkio fondo kaimo plėtrai (EŽŪFKP), rėmimo taisyklės ir panaikinami reglamentai (ES) Nr. 1305/2013 ir (ES) Nr. 1307/2013 (7), šio sprendimo taikymo laikotarpis turėtų būti suderintas su tuo reglamentu;
                  
               
                     (26)
                  
                  
                     siekiant aiškumo Sprendimas (ES) 2018/672 turėtų būti panaikintas nuo 2022 m. sausio 1 d. Tačiau nuostatos dėl informavimo ir kontrolės priemonių turėtų būti toliau taikomos iki 2022 m. birželio 1 d.,
                  
               PRIĖMĖ ŠĮ SPRENDIMĄ:
         
            1 straipsnis
            Leidžiama teikti pagalba
            
               1.   Nuo 2022 m. sausio 1 d. iki 2027 m. gruodžio 31 d. Suomijai leidžiama įgyvendinti ilgalaikės pagalbos žemės ūkiui schemą jos šiauriniuose regionuose, susidedančiuose iš I priede nurodytų savivaldybių (kunta).
            
            
               2.   Bendra suteikiamos pagalbos suma kalendoriniais metais neturi viršyti 574,5 mln. EUR, iš kurių daugiausiai 221,0 mln. EUR turėtų būti skiriama karvių pieno gamybai. Šios sumos turi būti laikomos pagalbos, suteiktos per 6 kalendorinius metus, kuriais taikomas šis sprendimas, metiniais vidurkiais.
            
            
               3.   Pagalbos kategorijos ir kiekvienos kategorijos gamybos sektoriai, didžiausias metinių sumų vidurkis pagal kategorijas, apskaičiuotas remiantis 2 dalimi, taip pat didžiausias metinis reikalavimus atitinkančių gamybos veiksnių skaičius pagal kategorijas nustatyti II priede.
            
            
               4.   Pagalba teikiama remiantis šiais reikalavimus atitinkančiais gamybos veiksniais:
               
                           a)
                        
                        
                           gyvulininkystė – už sutartinį ūkinį gyvūną;
                        
                     
                           b)
                        
                        
                           augalų auginimas – už hektarą;
                        
                     
                           c)
                        
                        
                           šiltnamių produkcija – už m2;
                        
                     
                           d)
                        
                        
                           sodininkystės produktai – už m3 ir
                        
                     
                           e)
                        
                        
                           kaip kompensacija už faktines pieno ir mėsos transportavimo ir būtiniausių gyvulininkystės produkcijos paslaugų išlaidas, atskaičius visą kitą viešojo sektoriaus paramą toms pačioms išlaidoms.
                        
                     Pagalba karvės pieno gamybai ir miško uogų ir miško grybų sandėliavimo pagalba gali būti suteikiama už faktinės produkcijos kilogramą.
               Dėl šiaurinių elnių veisimo pagalbos neturėtų susidaryti kompensacijos permoka, susijusi su pagalba, teikiama pagal Reglamento (ES) Nr. 1308/2013 213 straipsnį.
               Įvairių rūšių gyvūnų perskaičiavimo į sutartinius ūkinius gyvūnus (SUV) koeficientai pateikti III priede.
            
            
               5.   Laikydamasi 3 dalies ir neviršydama II priede nurodytų ribų, Suomija turi diferencijuoti pagalbą savo šiauriniuose regionuose ir kasmet, remdamasi objektyviais kriterijais, susijusiais su gamtinių kliūčių sunkumu ir kitais veiksniais, kurie turi įtakos siekiant Stojimo akto 142 straipsnio 3 dalies pirmos pastraipos antroje įtraukoje išdėstytų tikslų, nustatyti pagalbos už gamybos veiksnį, išlaidas arba gamybos vienetą sumas.
            
         
         
            2 straipsnis
            Ataskaitiniai laikotarpiai ir tam tikri didžiausi gamybos veiksnių skaičiai
            
               1.   Stojimo akto 142 straipsnio 3 dalies pirmos pastraipos antroje įtraukoje nurodytas ataskaitinis laikotarpis yra toks:
               
                           a)
                        
                        
                           kalbant apie gamybą: 1992 m. – dėl karvių pieno ir galvijų, 1993 m. – dėl sodininkystės, 1991, 1992 ir 1993 m. vidurkis – dėl kitų produktų;
                        
                     
                           b)
                        
                        
                           kalbant apie bendrą paramos lygį – 1993 m.
                        
                     
            
               2.   Didžiausias reikalavimus atitinkančių pieninių karvių skaičius – 227 200.
            
            
               3.   Didžiausias reikalavimus atitinkančių augalininkystei skirtų hektarų skaičius – 944 300 ha, iš kurių daugiausiai 481 200 ha skirta ganykloms, o 203 ha – šiltnamių produkcijai.
            
         
         
            3 straipsnis
            Pagalbos skyrimo sąlygos
            
               1.   Laikydamasi šiame sprendime nustatytų ribų Suomija nustato pagalbos teikimo įvairių kategorijų pagalbos gavėjams sąlygas. Tokios sąlygos apima taikomus tinkamumo ir atrankos kriterijus bei užtikrina vienodas sąlygas gavėjams.
            
            
               2.   Suomija kasmet moka pagalbą gavėjams remdamasi faktiniais gamybos veiksniais arba 1 straipsnio 3 dalyje nurodytais gamybos vienetais. Pagalbos avansas gali būti išmokamas remiantis konkrečių metų pradiniais skaičiavimais.
            
            
               3.   Pagalba už karvių pieną gali būti išmokama mėnesinėmis dalimis, remiantis faktiniais gamybos skaičiais.
            
            
               4.   Jei viršijamas didžiausias metinis gamybos veiksnių, atitinkančių pagalbos skyrimo reikalavimus, skaičius, kaip išdėstyta II priede, į tai turi būti atsižvelgiama atitinkamai sumažinant pagalbos teikimo reikalavimus atitinkančių gamybos veiksnių skaičių kitais metais po perviršio.
            
            
               5.   Permoka arba gavėjui nepagrįstai išmokėta suma susigrąžinama atitinkamas sumas išskaičiuojant iš kitais metais gavėjui išmokamos pagalbos arba, jei gavėjui nėra mokėtina jokia pagalbos suma, tais metais ji susigrąžinama kitaip.
            
         
         
            4 straipsnis
            Informavimo ir kontrolės priemonės
            
               1.   Teikdama informaciją pagal Stojimo akto 143 straipsnio 2 dalį, Suomija kiekvienais metais iki birželio 1 d. Komisiją informuoja apie tai, kaip praėjusiais kalendoriniais metais buvo panaudota pagal šį sprendimą suteikta pagalba.
               Pateikiant šią informaciją visų pirma nurodoma:
               
                           a)
                        
                        
                           savivaldybių, kuriose išmokėta pagalba, duomenys, pateikiant išsamų tokių savivaldybių žemėlapį ir, prireikus, kitus duomenis;
                        
                     
                           b)
                        
                        
                           bendra su ataskaitiniais metais susijusi produkcija regionuose, kuriems gali būti teikiama pagalba pagal šį sprendimą, išreikšta II priede nurodytais kiekvieno produkto kiekiais;
                        
                     
                           c)
                        
                        
                           bendras gamybos veiksnių skaičius, pagalbos teikimo reikalavimus atitinkančių gamybos veiksnių skaičius ir su kiekvienu II priede nurodytu gamybos sektoriumi susijusių gamybos veiksnių skaičius pagal kiekvieno sektoriaus produktus, be kita ko, nurodant visus galimus didžiausio leidžiamo metinio gamybos veiksnių skaičiaus perviršius;
                        
                     
                           d)
                        
                        
                           bendra išmokėtos pagalbos suma, bendra pagalbos suma pagal pagalbos kategoriją ir gamybos rūšį, gavėjams išmokėtos sumos pagal gamybos veiksnį ir (arba) kitą vienetą, taip pat kriterijai, kuriais remiantis pagalbos sumos diferencijuojamos pagal paregionius ir ūkių rūšis arba kitokiu pagrindu;
                        
                     
                           e)
                        
                        
                           taikoma mokėjimo sistema, pateikiant išsamią informaciją apie visus apytikriais skaičiavimais pagrįstus avansus, galutinius mokėjimus, taip pat nustatytas permokas ir jų susigrąžinimą;
                        
                     
                           f)
                        
                        
                           pagalbos sumos pagal Reglamento (ES) Nr. 1305/2013 32 straipsnį, pagal Reglamentą (ES) Nr. 1307/2013 ir pagal Reglamento (ES) Nr. 1308/2013 213 straipsnį, išmokėtos šiame sprendime nurodytose savivaldybėse; ir
                        
                     
                           g)
                        
                        
                           nuorodos į nacionalinės teisės aktus, kuriais remiantis įgyvendinama pagalba.
                        
                     
            
               2.   Iki 2027 m. birželio 1 d. Suomija kartu su metine 2026 m. ataskaita pateikia Komisijai ataskaitą, apimančią 5 metų laikotarpį nuo 2022 m. sausio 1 d. iki 2026 m. gruodžio 31 d.
               Toje ataskaitoje visų pirma nurodoma:
               
                           a)
                        
                        
                           bendra per 5 metų laikotarpį išmokėtos pagalbos suma ir jos pasiskirstymas pagal pagalbos kategorijas, gamybos rūšis ir paregionius;
                        
                     
                           b)
                        
                        
                           visa gamyba, gamybos veiksnių skaičius ir ūkininkų pajamų lygis pagalbos teikimo reikalavimus atitinkančiuose regionuose;
                        
                     
                           c)
                        
                        
                           žemės ūkio gamybos, perdirbimo ir prekybos raida socialiniame ir ekonominiame šiaurinių regionų kontekste;
                        
                     
                           d)
                        
                        
                           pagalbos poveikis aplinkos apsaugai ir kaimo kraštovaizdžio išsaugojimui ir
                        
                     
                           e)
                        
                        
                           pasiūlymai dėl pagalbos plėtros remiantis ataskaitoje nurodytais duomenimis, žemės ūkio produktų gamybos nacionalinėmis ir Sąjungos aplinkybėmis, taip pat kitais svarbiais veiksniais.
                        
                     
            
               3.   Duomenis Suomija pateikia Sąjungoje naudojamus statistikos standartus atitinkančia forma.
            
            
               4.   Suomija imasi visų šiam sprendimui taikyti būtinų veiksmų ir tinkamų pagalbos gavėjų atžvilgiu taikomų kontrolės priemonių.
            
            
               5.   Kontrolės priemonės turi būti kiek įmanoma labiau suderintos su kontrolės sistemomis, taikomomis pagal Sąjungos paramos schemas.
            
         
         
            5 straipsnis
            Dalinių pakeitimų taikymas
            Komisijai nusprendus iš dalies pakeisti šį sprendimą, visų pirma, remiantis kokiais nors bendro rinkų organizavimo arba tiesioginės paramos schemos pokyčiais, arba pasikeitus kurios nors leidžiamos nacionalinės valstybės pagalbos žemės ūkiui tarifui, bet koks pagal šį sprendimą leidžiamos teikti pagalbos pakeitimas taikomas tik nuo kitų metų po tų metų, kuriais priimtas tas pakeitimas.
         
         
            6 straipsnis
            Panaikinimas
            Sprendimas (ES) 2018/672 panaikinamas nuo 2022 m. sausio 1 d.
            Tačiau to sprendimo 4 straipsnis toliau taikomas iki 2022 m. birželio 1 d.
         
         
            7 straipsnis
            Adresatas
            Šis sprendimas skirtas Suomijos Respublikai.
         
         
            Priimta Briuselyje 2021 m. gruodžio 7 d.
            
               
                  Komisijos vardu
               
               Janusz WOJCIECHOWSKI
               
                  Komisijos narys
               
            
         
         
            (1)  1995 m. gegužės 4 d. Komisijos sprendimas 95/196/EB dėl ilgalaikės nacionalinės pagalbos schemos Suomijos šiaurinių regionų ūkininkams (OL L 126, 1995 6 9, p. 35).
         
            (2)  2009 m. balandžio 30 d. Komisijos sprendimas C(2009) 3067 dėl ilgalaikės nacionalinės pagalbos žemės ūkiui Suomijos šiauriniuose regionuose schemos.
         
            (3)  2016 m. gruodžio 15 d. Komisijos sprendimas (ES) 2018/672 dėl ilgalaikės nacionalinės pagalbos žemės ūkiui Suomijos šiauriniuose regionuose schemos (OL L 113, 2018 5 3, p. 10).
         
            (4)  2013 m. gruodžio 17 d. Europos Parlamento ir Tarybos reglamentas (ES) Nr. 1305/2013 dėl paramos kaimo plėtrai, teikiamos Europos žemės ūkio fondo kaimo plėtrai (EŽŪFKP) lėšomis, kuriuo panaikinamas Tarybos reglamentas (EB) Nr. 1698/2005 (OL L 347, 2013 12 20, p. 487), su pakeitimais.
         
            (5)  2013 m. gruodžio 17 d. Europos Parlamento ir Tarybos reglamentas (ES) Nr. 1307/2013, kuriuo nustatomos pagal bendros žemės ūkio politikos paramos sistemas ūkininkams skiriamų tiesioginių išmokų taisyklės ir panaikinami Tarybos reglamentas (EB) Nr. 637/2008 ir Tarybos reglamentas (EB) Nr. 73/2009 (OL L 347, 2013 12 20, p. 608).
         
            (6)  2013 m. gruodžio 17 d. Europos Parlamento ir Tarybos reglamentas (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (OL L 347, 2013 12 20, p. 671), su pakeitimais.
         
            (7)  COM(2018) 392 final.
      
      
         
            I PRIEDAS
            
               1 STRAIPSNIO 1 DALYJE NURODYTOS SAVIVALDYBĖS
            
            Enonkoski, hankasalmi, Heinävesi, Ilmajoki, Isokyrö, Joensuu, Joroinen, Juva, Jyväskylä, Jämsä (1), Kaskinen, Kauhajoki, Kauhava, Kitee, Korsnäs, Kristiinankaupunki, Kuopio, Kuortane, Kurikka, Laihia, Lapua, Laukaa, Leppävirta, Liperi, Maalahti, Mikkeli, Mustasaari, Muurame, Mänttä-Vilppula, Närpiö, Outokumpu, Parikkala, Pieksämäki, Puumala, Rantasalmi, Rautjärvi, Ruokolahti, Ruovesi, Rääkkylä, Savitaipale, Savonlinna, Seinäjoki, Siilinjärvi, Sulkava, Suonenjoki, Taipalsaari, Teuva, Tuusniemi, Uusikaarlepyy, Vaasa, Varkaus, Vöyri, Alajärvi, Alavieska, Alavus, Evijärvi, haapajärvi, haapavesi, halsua, Hirvensalmi, Honkajoki, Iisalmi, Isojoki, Joutsa, Juankoski, Kaavi, Kalajoki, Kangasniemi, Kannonkoski, Kannus, Karijoki, Karstula, Karvia, Kaustinen, Keitele, Kempele, Keuruu, Kihniö, Kinnula, Kiuruvesi, Kivijärvi, Kokkola, Konnevesi, Kontiolahti, Kruunupyy, Kyyjärvi, Kärsämäki, Lapinlahti, Lappajärvi, Lestijärvi, Liminka, Luhanka, Lumijoki, Luoto, Merijärvi, Merikarvia, Muhos, Multia, Nivala, Oulainen, Parkano, Pedersören kunta, Perho, Pertunmaa, Petäjävesi, Pielavesi, Pietarsaari, Pihtipudas, Polvijärvi, Pyhäjoki, Pyhäjärvi, Pyhäntä, Raahe, Rautalampi, Reisjärvi, Saarijärvi, Sievi, Siikainen, Siikajoki, Siikalatva, Soini, Sonkajärvi, Tervo, Tohmajärvi, Toholampi, Toivakka, Tyrnävä, Uurainen, Vesanto, Veteli, Vieremä, Viitasaari, Vimpeli, Virrat, Ylivieska, Ylöjärvi (2), Ähtäri, Äänekoski, Ilomantsi, Juuka, Kajaani, Lieksa, Nurmes, Paltamo, Rautavaara, Ristijärvi, Sotkamo, Vaala, Valtimo, Oulu, Utajärvi, hailuoto, Hyrynsalmi, Ii, Kemi, Keminmaa, Kuhmo, Simo, Tervola, Tornio, Kemijärvi, Pello, Pudasjärvi, Puolanka, Ranua, Rovaniemi, Suomussalmi, Taivalkoski, Ylitornio, Kuusamo, Posio, Kittilä, Kolari, Pelkosenniemi, Salla, Savukoski, Sodankylä, Enontekiö, Inari, Muonio, Utsjoki.
            
               (1)  Tik buvusių Jemsenkoskio ir Kuorevesio savivaldybių vietovės.
            
               (2)  Tik buvusios Kuru savivaldybės vietovė.
         
      
      
         
            II PRIEDAS
            
               1 STRAIPSNIO 3 DALYJE NURODYTI PAGALBOS DUOMENYS
            
            
                        Pagalbos kategorija ir gamybos sektoriai
                     
                     
                        Didžiausias metinės pagalbos sumos vidurkis 2022 1 1–2027 12 31 laikotarpiu
                        (milijonais eurų)
                     
                     
                        Didžiausias metinis reikalavimus atitinkančių gamybos veiksnių skaičius
                     
                  
                        
                                    1.
                                 
                                 
                                    GYVULININKYSTĖ
                                    Pieninės karvės (pieno gamyba), kiti galvijai, avys ir ožkos, arkliai, atsietoji pagalba kiaulėms ir naminiams paukščiams
                                 
                              
                     
                        441,9,
                        iš kurių karvių pienui – 221,0
                     
                     
                        227 200  melžiamų karvių, 181 000  kitų gyvulių vienetų, kiaulėms ir naminiams paukščiams numatyta 139 200  sutartinių ūkinių gyvūnų
                     
                  
                        
                                    2.
                                 
                                 
                                    AUGALININKYSTĖ
                                    Lauko kultūros, šiltnamių produkcija, pagalba sodininkystės produktų sandėliavimui
                                 
                              
                     
                        112,6
                     
                     
                        944 300  ha lauko kultūrų, iš kurių 481 200  ha – pievų;
                        203 ha, skirtų šiltnamių produkcijai
                     
                  
                        
                                    3.
                                 
                                 
                                    KITOS ŠIAURĖS ŠALIŲ PAGALBOS KATEGORIJOS
                                    Šiauriniai elniai, pagalba pieno ir mėsos transportavimui, gyvulininkystės paslaugos, pagalba miško uogų ir grybų sandėliavimui
                                 
                              
                     
                        20,0
                     
                     
                        171 100  šiaurinių elnių
                     
                  
                        
                           Aukščiausia Šiaurės šalių bendros pagalbos riba
                        
                     
                     
                        
                           574,5
                        
                     
                     
                         
                     
                  
      
      
         
            III PRIEDAS
            
               PERSKAIČIAVIMO Į SUTARTINIUS ŪKINIUS GYVŪNUS (SŪG) KOEFICIENTAI, KAIP NURODYTA 1 STRAIPSNIO 4 DALYJE
            
            Ši lentelė naudotina nustatant vidutinį sutartinių ūkinių gyvūnų (SŪG) skaičių
            (didžiausią sutartinių ūkinių gyvūnų skaičių):
            
                         
                     
                     
                        SŪG
                     
                  
                        Dvejų metų ir vyresni galvijų patinai ir karvės žindenės
                     
                     
                        1,0 
                     
                  
                        Karvių žindenių telyčios nuo aštuonerių mėnesių iki dvejų metų
                     
                     
                        0,6 
                     
                  
                        Kiti galvijai nuo šešių mėnesių iki dvejų metų
                     
                     
                        0,6 
                     
                  
                        Avys
                     
                     
                        0,2 
                     
                  
                        Ožkos
                     
                     
                        0,2 
                     
                  
                        Arkliai (vyresni nei 6 mėnesių):
                     
                  
                        
                                    —
                                 
                                 
                                    veislinės kumelės, įskaitant ponių kumeles
                                 
                              
                     
                        1,0 
                     
                  
                        
                                    —
                                 
                                 
                                    Suomijos arkliai
                                 
                              
                     
                        1,0 
                     
                  
                        
                                    —
                                 
                                 
                                    kiti arkliai ir poniai nuo 1 iki 3 metų
                                 
                              
                     
                        0,6